open-index/open-wikipedia-markdown huggingface dataset:
Antero Vaarama

**Otto Antero Vaarama** (17. kesäkuuta 1912 Kuopio – 1. lokakuuta 1975 Turku) oli suomalainen kasvitieteilijä ja Turun yliopiston kasvitieteen professori.

Vaarama toimi luonnontieteiden ja kasvinsuojelun opettajana Lepaan puutarhakoulussa 1939–1945 ja hän käynnisti siellä ollessaan sytologiaa, genetiikkaan ja kasvinjalostukseen liittyneet tutkimuksensa. Hän oli sitten työssä 1945–1955 Piikkiön puutarhatieteen tutkimuslaitoksessa ja aloitti siellä sammalten sytologiset tutkimukset. Vaarama oli Turun yliopiston kasvitieteen dosenttina 1946–1955 ja professorina 1955–1975. Hän oli myös jonkin aikaa tutkijana Yhdysvalloissa ja Kanadassa.

Vaarama julkaisi 114 pääasiassa sytogenetiikkaan ja risteytyskokeisiin liittynyttä tutkimusta joista sammalia käsitteli 28. Hän aloitti uranuurtajana Suomessa sammalten kromosomitutkimuksen. 

Vaaraman vanhemmat olivat kuopiolainen rehtori Edvard Vaarama ja Martta Katariina Virtamo. Sanomalehtimies Eero Erkko ja runoilija J. H Erkko olivat Vaaraman äidinäidin Hilda Virtamon (o.s. Erkko) veljiä.

## Lähteet
50 kilometrin kävely olympialaisissa

**[[50 kilometrin kävely]]** kuului olympialaisissa miesten lajivalikoimaan vuoden 1932 olympialaisista vuonna 2021 järjestettyihin Tokion olympialaisiin asti. Laji poistui arvokisojen ohjelmasta Tokion olympialaisten jälkeen. 

Lyhyemmällä 20 kilometrin matkalla on sekä miesten että naisten kilpailutapahtuma.

Menestynein 50 km kävelyn olympiaurheilija on Puolan Robert Korzeniowski, joka voitti matkalla kolme olympiakultaa.

## Mitalitaulukot

## Lähteet
Jouni Kallunki

**Jouni Kallunki** (s. 4. maaliskuuta 1992 Oulu) on suomalainen uimahyppääjä, joka edusti urallaan viimeisimpänä seuraa Aboa WaterSports. Oulussa harjoitellessaan hänen valmentajanaan toimi Juri Putigin ja Turussa Jari Komulainen.

Kallunki on voittanut Pohjoismaiden mestaruuden vuosina 2011, 2014, 2016 ja 2018. Hän on voittanut Suomen mestaruuden yhteensä 73 kertaa, niistä 40 miesten sarjassa ja 33 nuorten sarjoissa. Vuoden 2015 MM-kilpailuissa Kazanissa Kallunki kilpaili sekä yhden että kolmen metrin ponnahduslaudassa, jääden molemmissa alkueriin ja sijoittuen sijalle 28.

## Lähteet
Mahmudiyya

**Mahmudiyya** () on Irakin Bagdadin maakunnan eteläosassa sijaitseva piirikunta ja kaupunki. Mahmudiyyan kaupunki sijaitsee maanteitse noin 33 kilometriä pääkaupunki Bagdadin keskustasta etelään. Vuonna 2013 koko Mahmudiyyan piirikunnan asukasluvun arvioitiin olevan seitsemän prosenttia koko maakunnan väkiluvusta (6&nbsp;696&nbsp;596), eli noin 470&nbsp;000.

Irakin sodan aikana maaliskuussa 2006 Mahmudiyyan piirikunta nousi uutisotsikoihin  neljän amerikkalaissotilaan Yusufiyyan kylässä tekemän 14-vuotiaan irakilaistytön raiskauksen ja perheen joukkomurhan seurauksena. Julmuuksiin osallistuneet sotilaat ja siviiliin päästetty päätekijä tuomittiin myöhemmin Yhdysvalloissa elinkautiseen tai pitkäaikaiseen vankeuteen.

Vuonna 2015 ääri-islamistisen Isis-järjestön solujen raportoitiin tehneen Bagdadissa ja maakunnan eri piirikunnissa toistuvasti erilaisia terroritekoja, kuten attentaatteja, kaappauksia ja tienvarsipommi-iskuja.

## Lähteet

## Aiheesta muualla

*Deadly bomb hits Iraqi shoppers (18.9.2009)  (bbc.co.uk)
*Iraq town attack leaves 18 dead (2007)  (bbc.co.uk)
*Mahmudiyah  (globalsecurity.org)
Tasapainottuva skootteri

**Tasapainottuva skootteri,** usein tunnetaan myös nimellä **leijulauta** tai ”huuveri”, on kannettava, ladattava akkukäyttöinen kulkuneuvo, jonka päällä kuljettaja seisoo. Siinä on kaksi rengasta ja runko, jonka päällä kuljettaja seisoo, sekä sisäinen tasapainotusmekanismi. Tasapainottuva skootteri muistuttaa huomattavasti toimintatavaltaan ja ulkonäöltään Segwaytä ilman ohjaustankoa. Tasapainottuvan skootterin ohjaus toimii kehon painopistettä muuttamalla, jolloin liikkuminen on yksinkertaista.

## Historia
Tasapainottuva skootteri on alun perin kiinalainen keksintö, mutta varmuutta laitteen ensimmäisenä valmistaneesta yrityksestä ei ole. Se tuli kauppoihin ensimmäisen kerran vuonna 2014.

## Turvallisuus
Tasapainottuvat skootterit ovat yleensä varustettu litiumioniakuilla. On raportoitu useista akkuvioista (oikosulku, ylikuumeneminen, laturi) jotka ovat johtaneet tulipaloon.

## Käyttö
Tasapainottuva skootterin ohjaus toimii kehon painopistettä muuttamalla. Eteenpäin nojaamalla se liikkuu eteenpäin, kun taas taaksepäin nojaamalla taakse. Painopisteen siirtäminen oikealle jalalle kääntää sitä vasemmalle ja painopisteen siirtäminen vasemmalle jalalle kääntää oikealle.

Tasapainottuva skootteri on tarkoitettu pääasiassa tasaiselle alustalle, mutta myös epätasaisessa maastossa ajaminen tai katukiveyksen ylitys onnistuu.

Tasapainottuvan skootterin päälle astutaan takapuolelta. Sen ajovalot ovat etupuolella. Ensiksi astutaan toisella jalalla ja sitten nopeasti toisella. Pois astuminen tapahtuu myös takapuolelta. Muutoin tasapainottuva skootteri voi tulla kantapäille toisen jalan ollessa vielä sen päällä.

## Toimintaperiaate
Tasapainottuvassa skootterissa kumpaakin pyörää ohjaa oma sähkökäyttöinen moottorinsa. Moottoreiden toimintaa ohjaava mikrosiru tunnistaa käyttäjän painon ja sen jakautumisen laitteella. Käyttäjä voi ohjata tasapainottuvaa skootteria painopistettään siirtämällä.

## Tuotemerkit
Suomessa tasapainottuvia skoottereita myyvät seuraavat valmistajat:

Ulkomailta saatavissa:

## Lähteet
Pauli Opas

**Pauli Samuel Opas** (30. lokakuuta 1929 Kurikka – 2. marraskuuta 2011) oli suomalainen suurlähettiläs. Hän oli koulutukseltaan valtiotieteiden kandidaatti. Hän toimi Suomen ulkoministeriön kauppapoliittisen osaston päällikkönä 1979–1984 ja suurlähettiläänä Tokiossa 1984–1985 ja Prahassa 1993–1994

## Lähteet
Niklas Kaul

**Niklas Kaul** (s. 11. helmikuuta 1998 Mainz) on saksalainen yleisurheilun moniottelija, maailmanmestari ja Euroopan-mestari. Hän edustaa seuratasolla USC Mainzia. Kaul on 190 senttimetriä pitkä ja painaa 86 kilogrammaa.

Vuoden 2015 alle 18-vuotiaiden MM-kilpailuissa Kolumbian Calissa Kaul voitti kultaa kymmenottelussa uudella kisaennätyksellä 8002 pistettä ja saavutti myös hopeaa keihäänheitossa tuloksella 78,05. Hän voitti kymmenottelussa alle 20-vuotiaiden maailmanmestaruuden 2016 pistein 8162 ja Euroopan-mestaruuden 2017 ikäluokan maailmanennätyspistein 8435. Berliinin EM-kilpailuissa 2018 hän sijoittui neljänneksi. Vuonna 2019 hän voitti kymmenottelussa maailmanmestaruuden Dohan MM-kilpailuissa pistein 8691 ja alle 23-vuotiaiden Euroopan-mestaruuden Gävlessä pistein 8572. Vuodelle 2021 siirretyissä Tokion olympialaisissa hän keskeytti kymmenottelun. Eugenen MM-kilpailuissa hän keräsi 8434 pistettä ja sijoittui kuudenneksi. Münchenin 2022 EM-kilpailuissa Kaul voitti kultaa pisteillä 8545. Budapestin MM-kilpailuissa 2023 hän keskeytti. Seuraavana vuonna hän sijoittui Rooman EM-kilpailuissa neljänneksi pistein 8547 ja Pariisin olympialaisissa kahdeksanneksi tuloksella 8445 pistettä. Tokion MM-kilpailuissa 2025 hän oli neljäs pistein 8538.

Aikuisten keihästä Kaul on heittänyt parhaimmillaan 79,05 lokakuussa 2019 Dohassa.

Kaulin valmentajina toimivat Michael Kaul, Stefanie Kaul ja Francis Groß.

## Henkilökohtaiset ennätykset
### Ulkoradat

### Sisäradat

## Lähteet
Historian harhaluuloja ja totena esitettyjä taruja

**Historian harhaluuloja ja totena esitettyjä taruja** on 1969 suomeksi käännetty Gerhard Prausen kirjoittama kirja. Kirja on käännetty saksan kielestä (Niemand hat Kolumbus ausgelacht: Populäre Irrtümer der Geschichte richtiggestellt). Kirja käsittelee historiallisia väärinkäsityksiä mm. Galileosta, Tiberiuksesta ja Katariina II:sta.

## Sisältö
Kirjassa on kymmenen lukua. Kirjan sisältö on seuraavanlainen:

Kirja loppuu seuraavalla toteamuksella:

## Lähteet
Hurrikaani Patricia

**Hurrikaani Patricia** oli trooppinen hirmumyrsky, joka aiheutti laajoja tuhoja lokakuussa 2015 Tyynenmeren itäosassa, lähinnä Meksikossa. Se iski Meksikon rannikolle kaikkein voimakkaimmillaan 23. lokakuuta. Sen reitille ei osunut suuria kaupunkeja, joten tuhot jäivät pelättyä pienemmiksi. Patrician arvioitiin tuottavan sadetta 200–300 mm, paikoin jopa 500 mm. Lähestyvän myrskyn edeltä evakuoitiin noin 15&nbsp;000 turistia.

Patricia voimistui ennätyksellisen nopeasti korkeimpaan eli 5. luokkaan Saffirin-Simpsonin hurrikaaniasteikolla. Voimistumista edesauttoi Tyynenemeren poikkeuksellisen korkea pintalämpötila.  

## Lähteet
Toribash

**Toribash** on 3-D Turn Based kolmannen persoonan tappelupeli. Toribashin ideana on voittaa vihollispelaaja, jos vihollinen tulee hylätyksi (DQ) tai pisteillä. Taistelut tapahtuu niveliä liikuttelemalla frame by frame-tyylillä. Hampa on kehittänyt Toribashin vuonna 2003.
Veikko Orpana

**Veikko Heikki Ilmari Orpana** (9. tammikuuta 1929 Tammisaari – 19. marraskuuta 2021 Oxelösund, Ruotsi) oli suomalainen teollisuustalouden tutkija. Hän oli Lappeenrannan teknillisen korkeakoulun materiaalitalouden professori vuosina 1978–1992. Hän on tutkinut materiaalitaloutta, ja hän keksi teräskuorisen putkikaapelin.

## Lähteet

## Aiheesta muualla
* Veikko Orpanan muistokirjoitus Helsingin Sanomissa
Kuinka tilastoilla valehdellaan

**Kuinka tilastoilla valehdellaan** (**How to Lie with Statistics**) on Darrel Huffin 1954 kirjoittama kirja. Se on johdatus tilastotieteen perusteisiin tavalliselle lukijalle. Kirjassa esitetään yleisiä tapoja, joilla tilastoja väärinkäytetään ja miten niistä tehdään virheellisiä johtopäätöksiä. 1960- ja 1970-luvulla siitä tuli standardi oppikirja johdatuksena tilastotieteeseen yliopisto-opiskelijoille. Siitä on tullut yksi parhaiten myydyistä kirjoista, jotka käsittelevät tilastoja. Pelkästään englanninkielinen teos myi puoli miljoona kappaletta ja siitä on tehty lukuisia käännöksiä.

Kirjan teemoina on mm. Korrelaatio ei implikoi kausaliteettia, satunnaisotannan käytöstä ja siinä kerrotaan miten kaaviokuvilla voidaan vääristää todellisuutta. Kirja julkaistiin suomeksi 1974.

## Sisältö
Kirjassa on kymmenen lukua. Kirjan sisältö on seuraavanlainen:

***Lainaus:***

## Lähteet
August Alexander Granroth

**August Alexander Granroth** (4. tammikuuta 1848 Turku &ndash; 2. maaliskuuta 1892 Tukholma) oli suomalainen merikapteeni ja talvimerenkulun kehittäjä.

Granrothin vanhemmat olivat tehtaanmestari Karl Gustaf Granroth ja Fredrika Heikintytär ja puoliso vuodesta 1874 Gustava Carolina Kajander (1840-1889). Granroth työskenteli merimiehenä suomalaisilla ja ulkomaisilla laivoilla vuodesta 1865, suoritti Turun Merenkulkukoulussa itämerenlaivurin tutkinnon 1874, perämiehen tutkinnon 1876 ja pari vuotta merillä oltuaan kapteenin tutkinnon 1879. Hangon ja Tukholman välille oli avattu laivoille talvireitti jo 1876, mutta sillä liikennöinut yhtiö ajautui konkurssiin vain kaksi vuotta myöhemmin. Suomen valtio sai yhtiön omistamalle *[[S/S Express]]* -alukselle vuokraajaksi Carl Johan Korsmanin, joka pestasi Granrothin laivan kapteeniksi.  Miehet loivat pohjan Suomen talvimerenkululle, kun alus liikennöi Hanko-Tukholma -reittiä marraskuun puolivälistä toukokuun puoliväliin, tehden mainittujen vuosien 1878-1889 aikana yhteensä 242 matkaa, ennen kuin Hangon edustalle saatiin avuksi jäänmurtaja *[[Murtaja]]*. Granroth sai laivamatkalla keväällä 1892 aivohalvauksen ja menehtyi muutaman päivän päästä tukholmalaisessa sairaalassa.

## Lähteet
Alinen Luomajärvi

**Alinen Luomajärvi** on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Alinen Luomajärvi on osa Karhejärven aluetta.

## Maantietoa
Järvi on 400 metriä pitkä, 120 metriä leveä, ja sen pinta-ala on 3,2 hehtaaria. Siihen laskee lyhyt metsäoja ja Ylisen Luomajärven laskuoja. Ympäristö on enimmäkseen metsämaata, mutta kaakkoispuolella on kahden maatilan pellot, jotka ympäröivät järven laskuojaa. Se yhtyy 1,6 kilometrin päässä Myllyjokeen. Rantaviivan pituus on 850 metriä, ja sen äärelle on rakennettu kymmenkunta vapaa-ajan asuntoa. Niille johtaa tiet Lopenkulman kylätieltä, jonne pääsee yhdystieltä 13284.

## Lähteet

## Aiheesta muualla
* Alinen Luomajärvi Järviwikissä
Ylinen Luomajärvi

**Ylinen Luomajärvi**  on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Ylinen Luomajärvi on osa Karhejärven aluetta.

## Maantietoa
Järvi on 400 metriä pitkä, 200 metriä leveä ja sen pinta-ala on 4,9 hehtaaria. Siihen laskee viisi suo-ojaa ja sen oma laskuoja lähtee järven itäpäästä. Se laskee 900 metrin jälkeen Aliseen Luomajärveen. Järven valuma-alue on vain 0,6&nbsp;km², joten veden laskennallinen viipymä järvessä on 70 vuorokautta. Kilometrin pituinen rantaviiva on pääasiassa metsämaata, mutta järven etelä- ja pohjoiskärjissä on avosuota. Ainoat vapaa-ajan asunnot sijaitsevat itärannan tuntumassa. Niille johtaa Nisunperältä yhdystieltä 13285 alkavat metsäautotiet.

## Vedenlaatu
Järven vedenlaatua on tutkittu talvella vuonna 2011. Veden väri on voimakkaasti ruskea ja siinä on runsaasti humusta. Suo-ojien takia vesi on hapahkoa ja talvella 2011 sen happamuudentaso eli pH laski alle arvon 6,0. Järven puskurikyky happamoitumista vastaan on tyydyttävä. Vedessä on ravinteita hieman luontaista tasoa enemmän. Järveä voidaan pitää lievästi rehevöityneenä, koska fosforin pitoisuus oli vuonna 2011 lähellä rehevän pitoisuuden raja-avoa 30&nbsp;µg/l. Kesällä ravinnepitoisuudet kohoavat ja rehevän järven raja ylittyy. Typen ravinnepitoisuus oli kaksi kertaa suurempi kuin järvien luontaiset arvot. Veden happipitoisuudet olivat laskeneet matalalle kaikissa järven vesikerroksissa. Esimerkiksi hapen kylläisyysaste oli yhden metrin syvyydessä vain 7%. Ylinen Luomajärvi soveltuu virkistyskäyttöön vain välttävästi.

## Lähteet
Ahvenusjärvi (Ylöjärvi, Lopenkulma)

**Ahvenusjärvi**  on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Ahvenusjärvi on osa Karhejärven aluetta.

## Maantietoa
Järven pituus on 200 metriä, 120 metriä leveä ja sen pinta-ala on 1,6 hehtaaria. Se sijaitsee kolmen mäen välissä ja rantojen lähimetsät ovat soistuneet hieman. Järveen laskee kaksi ojaa, mutta suurin vesimäärä tulee Myllyjoen läpivirtauksesta. Myllyjoen yläosaa kutsutaan Tipanojaksi ja laskee Kolmilopista. Myllyjoki jatkaa Karhelammin läpi Karhejärveen. Rantaviivaa on vain puoli kilometriä ja järven pohjoispuolella sijaitsee yksi tietön vapaa-ajan asunto. Järven lähelle johtaa metsäautotie, joka alkaa läheisen maatilan pihapiiristä.

## Lähteet
Orrskär

**Orrskär**, ent. *Kallskär*, on saari Perämeressä Luodon saaristossa Eugmon länsipuolella. Saarella on *[[SS John Grafton]]in* muistomerkki.

## Lähteet
Kolmiloppi (Ylöjärvi)

**Kolmiloppi**  on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Kolmiloppi on osa Karhejärven aluetta.

## Maantietoa
Järvi on kaarevan muotoinen ja sillä on keskikohdassa puoli kilometriä pitkä ja 60 metriä leveä lahti, joka työntyy pohjoiseen. Sen nimi on Pitkälahti. Järven pääallas on kilometrin pituinen ja 200 metriä leveä. Eteläpäätä kutsutaan Lopenperäksi ja länsipuolella sijaitsee Lopenvuori. Järven pinta-ala on 23 hehtaaria. Järveen laskee kahdeksan metsä- tai pelto-ojaa. Etelästä laskee tulo-oja, joka tuo vettä suurelta Ämmänsuolta ja Vähäjärvenkankaan soilta. Rokkalammin laskuojan kautta tulee Sokerivuoren takana olevia suovesiä. Viereinen oja tuo Toussuvuoren suovettä. Pitkälahteen laskee kaksi ojaa. Pitempi tuo kauempaa Tuohisurmannevalta suo-ojien vettä ja toinen on Kivijärvien yhteinen laskuoja. Se tuo Alisen Kivijärven ja Kivijärven vesiä. Järven laskujoki on Myllyjoki, jonka 400 metriä pitkä alkuosuus Ahvenusjärveen on nimeltään Tipanoja. Veden laskennallinen viipymä järvessä on 164 vuorokautta. Järvellä on ollut kolme maatilaa, joiden pellot ulottuvat järven rantaan. Näiden lisäksi rannoille on rakennettu toistakymmentä vapaa-ajan asuntoa. Nille pääsee Hyynilästä tai Nopanperältä yhdystieltä 2771.

## Vedenlaatu
Järven vedenlaatua on tutkittu alkutalvella vuonna 2000. Sen vesi on erittäin ruskeaa ja siinä on runsaasti humusta. Myös veden happamuustao oli hapahkoa ja järven puskurikyky happamoitumista vastaan oli heikko. Veden ravinnetasot olivat lievästi rehevöityneen järven tasolla, mutta kesällä se saattaa ylittää rehevien järvien raja-arvon. Järven happitilanne oli tyydyttävä. Pintavesien happitasot olivat normaalit, mutta alusvedessä pohjan lähellä happi oli kulunut lähes loppuun. Hapen loppuessa alkaa pohjan sedimenteistä vapautua ravinteita takaisin veteen, mistä näkyi merkkejä vuonna 2000. Kolmiloppi soveltuu virkistyskäyttöön tyydyttävästi.

## Lähteet
Toivo Lehtelä

**Toivo Armas Kullervo Lehtelä** (14. kesäkuuta 1914 – 29. tammikuuta 1985) oli suomalainen muusikko, kapellimestari ja säveltäjä.

Hänet muistetaan läpi 1960-luvun jatkuneesta televisio-ohjelmasta *[[Sunnuntain kahvikonsertti]]*, jossa hän esiintyi viulistityttärensä Helena Lehtelän ja pianistityttärensä Ritva Lehtelän kanssa yhteisnimellä Trio Lehtelä. Hän itse soitti kokoonpanossa selloa.

Vuosina 1953–1954 Toivo Lehtelä toimi Valkeakosken kauppalan musiikinjohtajana.
Kolmekymmentä vuotta (1954–1985) Lehtelä toimi Helsingin suomenkielisen työväenopiston Helsinginkadun filharmonikot -orkesterin kapellimestarina . Hän johti myös Lauttasaaren Orkesteria ja muita harrastajakokoonpanoja. Hän teki lisäksi sävellyksiä ja sovituksia muun muassa vapaapalokuntien puhallinorkestereille. Trio Lehtelä levytti ainakin Mauno Kuusiston ja Tapio Rautavaaran kanssa.
## Lähteet
Ivan Osterman

**Ivan Andrejevitš Osterman** (; 1725–1811), kreivi, oli venäläinen diplomaatti, joka kohosi 1700-luvun lopulla varakansleriksi ja valtakunnankansleriksi. Hän oli Venäjän lähettiläs Tukholmassa 1760–1774. Venäjän vaikutusvalta Ruotsin politiikassa oli hänen aikanaan vahvimmillaan. Hänen isänsä oli Andrei Osterman. 
 
Osterman aloitti diplomaatinuransa 1757 Pariisissa, ja hänet nimitettiin 1760 lähettilääksi (envoyé) Tukholmaan. Hän oli läheisesti tekemisissä myssypuolueen kanssa ja esiintyi valtiopäivillä 1765–1766, 1769–1770, 1771–1772 suorastaan puolueen johtajana edustamansa hovin varallisuuden ja vallan ansiosta. Hän käytti varoja lahjontaan ja vaikutti siihen ketkä valittiin salaiseen valiokuntaan, ketkä jätettiin pois neuvostosta jne. Kustaa III joutui vastahakoisesti neuvottelemaan hänen kanssaan ja osittain noudattamaan hänen ohjeitaan niissä toimissa, joita hän valtiopäivillä 1771–1772 teki puolueen lepyttelemiseksi. Vallankaappauksessa 1772, joka teki lopun hänen puuttumiseensa Ruotsin asioihin, hän oli voimaton katsoja, sillä hänellä ei ollut sen paremmin rahaa kuin ohjeitakaan niin yllättävien tilanteiden varalle. Osterman kutsuttiin 1774 kotiin ja nimitettiin 1775 varakansleriksi, ja hän oli hyvissä väleissä sekä Katariina II:n että Paavali I:n kanssa, joka myöhemmin nimitti hänet valtakunnankansleriksi. Aleksanteri I:n noustua valtaistuimelle 1801 hänet syrjäytettiin.
 
## Lähteet
Colony

**Colony** voi tarkoittaa ainakin seuraavia:

* *[[Colony (In Flamesin albumi)|Colony]]*, In Flames -yhtyeen albumi vuodelta 1999
* *[[Colony (Bjørn Lynnen albumi)|Colony]]*, Bjørn Lynnen albumi vuodelta 2002
* Colony-luokka, Britannian Kuninkaallisen laivaston fregattiluokka toisessa maailmansodassa.
Moldovan maatalous

**Moldovan maatalous** on vuonna 1991 itsenäistyneen Moldovan tasavallan pääelinkeino. Maa sijaitsee hedelmällisessä Dnestr-joen laaksossa. Maan tärkeimpiä vientituotteita ovat olleet malmien lisäksi enlintarvikkeet, erityisesti hedelmät, mehut ja viini, joita on viety eniten Ukrainaan ja Venäjälle. Maalla ei ole merenrantaa, ja se käyttää pääasiassa Ukrainassa sijaitsevaa Odessan satamaa, mutta tavaraa kulkee myös Euroopan unionin rajan yli Romaniaan.

Maatalouden osuuden viennistä on arvioitu olevan lähes 40 prosenttia vuonna 2007, ja silloinkin maata koetteli ankara kuivuus. Edelleen ongelmana on maan jakautuminen Dnestrin länsipuoliseen romaniankieliseen ja itäpuoliseen venäjänkieleliseen osaan eli itsenäiseksi julistautuneeseen Transnistriaan, jota tosin edes Venäjä ei ole tunnustanut eikä sen ja Venäjän välillä ole yhteistä rajaa. Tilanne on kiristynyt entisestään Ukrainan kriisin myötä, ja Transnistrian viljelijät jakavat ruokaa jopa ilmaiseksi, kun omalla väestöllä ei ole varaa sitä ostaa.

Moldovan viini on jopa arvostettua ja kuuluisaa. Kreikkalaiset ovat tuoneet viiniköynnöksen alueelle jo yli 2&nbsp;000 vuotta sitten. Cricovan viinitehdas Chișinǎussa on tunnettu, ja siellä järjestetään myös viininmaistajaisia turisteille. Takaisku Moldovan viinintuotannolle on EU:n ja Venäjän kauppasota, jonka puitteissa jälkimmäinen on kieltänyt maan viinien tuonnin alueelleen. 

## Lähteet

## Aiheesta muualla
Maastojuoksun maailmanmestaruuskilpailut 2013

**[[Maastojuoksun maailmanmestaruuskilpailut]] 2013** järjestettiin 24. maaliskuuta Bydgoszczissa, Puolassa.

## Mitalistit
### Miehet 12 km

### Naiset 8 km

### Pojat 8 km

### Tytöt 6 km

## Lähteet
* IAAF:n tulossivu 
* IAAF:n kisasivu
Hilda Granstedt

**Hilda Eloise Granstedt** (3. toukokuuta 1841 Helsinki &ndash; 21. toukokuuta 1932 Helsinki) oli suomalainen taidemaalari ja piirustuksenopettaja.

Granstedtin vanhemmat olivat arkkitehti Anders Fredrik Granstedt ja Vilhelmina Theodora Plantin ja veli arkkitehti Theodor Granstedt. Hän opiskeli ensin Suomen Taideyhdistyksen piirustuskoulussa 1869–1870 sekä 1871–1872, sitten Tukholmassa Mårten Eskil Wingen johdolla 1872–1874 ja Pariisissa L. Chaplinin ja Tony Robert-Fleuryn oppilaana 1874–1875 ja 1877. Granstedtin varhaiset työt edustavat saksalaista myöhäisromantiikkaa ja orastavaa ranskalaista realismia, kuten *Sisäkuva mökistä* (1876). Hän otti aiheekseen myös henkilökuvia, kuten *Italialaisnainen* (1877). Vuonna 1869 Taideyhdistyksen vuosinäyttelyssä debytoinut Granstedt sai 1873, 1874 ja 1875 toisen palkinnon Dukaattikilpailussa. Granstedtin teosten viimeiset huomattavat julkiset näyttelyt olivat 1880 ja 1885, hänen keskittyessään piirustuksenopettajan toimeensa Elisabeth Blomqvistin johtamassa Helsingin ruotsalaisessa tyttökoulussa 1877–1908. Opettajan toimeensa liittyen hän teki opintomatkan Tukholmaan 1884 ja julkaisi saman vuosikymmenen lopulla oppikirjan. Granstedt oli pidetty sekä taiteilijana että opettajana. Hänen tiedetään opettaneen ja tukeneen muun muassa nuorta Helene Schjerfbeckiä.

## Lähteet
HMS Howe (1885)

**HMS Howe** oli Britannian kuninkaallisen laivaston vuonna 1885 vesille laskettu Admiral-luokan predreadnought-taistelulaiva.

## Valmistus

Alus tilattiin 1. elokuuta 1881 Pembroken telakalta ja sen köli laskettiin 7. kesäkuuta 1882. Alus laskettiin vesille 28. huhtikuuta 1885 ja se valmistui heinäkuussa 1889.

## Palvelus
Alus ajoi karille 2. marraskuuta 1892 Ferrol Rockissa purjehtiessaan Välimerellä. Alus kuitenkin saatiin pelastettua 1893 ja se korjattiin. Alus myytiin romutettavaksi 1909.

## Lähteet

*
*
*

### Viitteet
Maanviljelys- ja kauppakemiallinen laboratorio

**Maanviljelys- ja kauppakemiallinen laboratorio** oli aiemmin Suomessa toiminut valtion laboratorio, jonka tehtävänä oli maanviljelyksen, kaupan ja teollisuuden hyödyksi antaa tietoja ja neuvoja sekä toimittaa elinkeinoihin kuuluvien esineiden tutkimuksia.

Laboratorio sijaitsi Helsingissä ja se oli maataloushallituksen alainen valtion laitos. Laboratorio oli velvollinen vahvistetun taksan mukaan avustamaan yleisöä ja maksuttomasti antamaan valtiolle ja viranomaisille lausuntoja sellaisista asioista, jotka kuuluivat sen toimialaan.

Laboratorion toimintaa johti esimies, jonka tuli olla filosofian lisensiaatin tutkinnon kemiassa korkeimmalla arvosanalla suorittanut, jolla tuli sen lisäksi olla perusteelliset tiedot ja kokemus analyyttisten töiden suorittamisessa ja siementarkastuksessa. Esimiehen apuna laboratoriossa olivat vanhempi ja nuorempi assistentti sekä laboratorioapulainen.

## Katso myös
* Elintarviketurvallisuusvirasto Evira

## Lähteet
Peter Conover Hains

**Peter Conover Hains** (6. heinäkuuta 1840 – 7. marraskuuta 1921) oli yhdysvaltalainen sotilas, joka palveli Yhdysvaltain armeijassa Yhdysvaltain sisällissodassa, Espanjan-Yhdysvaltain sodassa ja ensimmäisessä maailmansodassa. Hän oli ainoa amerikkalainen upseeri, joka elämänsä aikana palveli sekä sisällissodan että ensimmäisen maailmansodan aikana.

## Elämäkerta

Philadelphiassa suutarin pojaksi syntynyt Hains pääsi vuonna 1857 West Pointin sotilasakatemiaan, missä hänen luokkatovereihinsa lukeutui muun muassa George Armstrong Custer. Hains valmistui West Pointista luokkansa 19. parhaana kesäkuussa 1861.

### Sisällissota

Valmistuttuaan Hains palveli ensin tykistössä. Bull Runin taistelussa hän määräsi taistelun ensimmäisen tykinlaukauksen ammuttavaksi. Hän sai kehuja neuvokkuudestaan Vicksburgin taistelussa, jopa kenraali Ulysses S. Grantilta. Hänet siirrettiin pioneereihin, ja hän yleni sodan aikana väliaikaisesti everstiluutnantiksi asti.

### Sisällissodan jälkeen

Hains jäi armeijan palvelukseen sisällissodan jälkeen ja suunnitteli muun muassa majakoita ja Washingtonin Tidal Basin -tekojärven. Espanjan–Yhdysvaltain sodassa Hains komensi vapaaehtoisjoukkoa muutaman kuukauden ajan vuonna 1898. Hänet ylennettiin prikaatikenraaliksi 21. huhtikuuta 1903. Hän jäi eläkkeelle vuonna 1904.

Hains ylennettiin eläkkeelle jääneenä kenraalimajuriksi vuonna 1916. 18. syyskuuta 1917 hänet kutsuttiin takaisin aktiiviseen palvelukseen 77 vuoden ikäisenä. Tämä teki hänestä vanhimman aktiivipalveluksessa ensimmäisessä maailmansodassa olleen yhdysvaltalaisen upseerin. Hän toimi sotilasinsinöörinä Virginian rannikkoalueella Hampton Roadsissa, kunnes jätti jälleen aktiivisen palveluksen syyskuussa 1918. Hän kuoli Walter Reedin sotilassairaalassa vuonna 1921.

## Perhe

Hains avioitui vuonna 1864 amiraali Thornton Jenkinsin tyttären Virginia Pettis Jenkinsin kanssa.

Vuonna 1908 Hainsin poikia Peter Conover Hains II:ta ja Thornton Jenkins Hainsia syytettiin William E. Annisin murhaamisesta merenkulkukerholla Long Islandilla. Thornton todettiin syyttömäksi, mutta Peter lähetettiin kuolemantuottamuksesta Sing Singin vankilaan. Kenraali Hains vetosi New Yorkin kuvernööriin, joka armahti hänen poikansa vuonna 1911.

Hainsin pojanpoika Peter Conover Hains III saavutti hänen tapaansa kenraalimajurin arvon. Hän jäi eläkkeelle vuonna 1961 ja kuoli 97-vuotiaana 3. heinäkuuta 1998.

## Lähteet
* 
* 

### Viitteet
Maamiesopisto

**Maamiesopisto** oli aiemmin Suomessa toiminut maatalousalan oppilaitos.

## Maamiesopisto 1930-luvun Suomessa
Maamiesopiston tarkoituksena oli antaa maataloudellista jatko-opetusta maamies- tai pienviljelijäkoulun taikka maanviljelyskoulun suorittaneille henkilöille sekä niille, joilla oli asetuksessa säädetyt alkutiedot ja jotka olivat suorittaneet hyväksyttävän harjoittelun.&thinsp;

Maamiesopisto voitiin sijoittaa vain valtion tilalle. Sen toimintaa valvoi maataloushallitus ja sen sisäistä asioista päätti koulun johtokunta.

### Opetus
Maamiesopiston oppikausi kesti kaksi vuotta ja jakautui kahteen vuosikurssiin. Ensimmäinen vuosikurssi alkoi tammikuun alkupuolella ja päättyi ennen joulua. Se sisälsi kesällä suoritettavan valvonnanalaisen viisi ja puoli kuukautta kestävän harjoittelun. Toinen vuosikurssi jakautui varsinaiseen tietopuoliseen jaksoon ja kesän aikana järjestettäviä *käytännöllistietopuolisia erikoiskursseja* sisältävään jaksoon. Toinen vuosikurssi alkoi tammikuun alkupuolella ja kesti oppikauden loppuun.

Maamiesopistossa annettiin opetusta seuraavissa oppiaineissa: 
:&ensp;maanviljelysoppi, maatalouskoneoppi, maanviljelyksen&nbsp;talousoppi ja maatalouskirjanpito, 
:&ensp;kotieläinoppi, maitotalousoppi, kotieläinten anatomia ja fysiologia sekä terveys- ja tautioppi, 
:&ensp;metsäoppi, puutarhaoppi, rakennusoppi ja piirustus, 
:&ensp;talousmaantieto, maatalouspolitiikka, osuustoimintaoppi, yhteiskuntaoppi ja kansantalous, 
:&ensp;kemia ja fysiikka, sääoppi, maaperäoppi, kasvioppi, kasvitauti- ja tuhoeläinoppi, 
:&ensp;matematiikka, kenttämittaus ja vaakitus sekä kirjalliset tehtävät. 
Opetukseen voitiin sisällyttää yleistä kansalaissivistystä kohottavia aineita.

### Pääsyvaatimukset
Päästäkseen maamiesopistoon oppilaaksi tuli hakijan olla 18 vuotta täyttänyt ja esittää seuraavat todistukset:
* todistus siitä, että hän on hyvämaineinen;
* todistus, ettei häntä vaivaa tarttuva tauti; 
* holhoojan suostumus, jos hän on vajaavaltainen;
* todistus siitä, että hakija on suorittanut ylemmän kansakoulun oppimäärän ja sen lisäksi käynyt maamies- tai pienviljelijäkoulun tai että hänellä on keskikoulun oppimäärää vastaavat tiedot
* todistus, että hän maamies- tai pienviljelijäkoulun käyneenä on suorittanut vähintään yhden vuoden yhtäjaksoisen ja keskikoulun käyneenä vähintään puolentoista vuoden pituisen valvonnanalaisen esiharjoittelun, johon sisältyy kaksi kasvukautta, taikka että hän on muutoin ollut maatalouden alalla siinä määrin, että sen voitiin katsoa vastaavan valvonnanalaista harjoittelua.

## Katso myös
* Maatalousoppilaitokset Suomessa

## Lähteet

### Lakiviitteet
Otravaaran kaivos

**Otravaaran kaivos** oli rikkikiisu- ja rautakaivos Enossa. Se oli toiminnassa noin 1920–1922 (1919–1923). Kaivoksen nykyinen sijainti on Joensuun kaupungin Kuusjärven kylässä. Otravaaran muodostuma koostuu happamista vulkaanisperäisistä sedimenteistä. Kaivoksesta on louhittu rikkikiisumalmia vuosien 1919–1923 välisenä aikana noin 22&nbsp;000 tonnia. Kaivoksen omistajia ovat olleet Suomen Mineraali, Outokumpu Oy ja Kaukas Oy. Malmi louhittiin avolouhoksesta ja pieneltä osin myös maanalaisesta kaivoksesta.

Ely-keskus kunnosti kaivosaluetta 2000-luvun alussa. mutta senkin jälkeen kaivoskuiluista tulvi luontoon haitta-ainepitoista vettä. Kunnostus tehtiin kunnan ja valtion yhteistyönä. Haittoja on syntynyt kun  sivukivijätettä on hyödynnetty esimerkiksi maa- tai tierakentamisessa. Magnus Mineral on hakenut alueelle valtauslupaa vuonna 2014.

## Lähteet

## Kirjallisuutta
*K. H. Männikkö, T. T. Määttä, J. V. Ojala & P. A. Tuukki, Otravaaran rikkikiisumalmi ja sen ympäristön geologia. Pohjois-Karjalan malmiprojekti, Raportti 4, Oulun yliopisto 1987

## Aiheesta muualla
* Otravaaran rikkikiisulouhimo, Suomen Kuvalehti, 09.10.1920, nro 40, s. 9, Kansalliskirjaston digitaaliset aineistot
Pesänjakaja

**Pesänjakaja** on tuomioistuimen määräämä osituksen tai perinnönjaon taikka avoliiton purkautumisen jälkeisen omaisuuden erottelun toimittaja.

Pesänjakajan toimittama toimitusositus tai toimitusjako, samoin kuin omaisuuden erottelu ovat yksityisiä siviilioikeudellisia toimituksia. Pesänjakaja ei ole viranomainen, vaan toimii ikään kuin yksityisenä yhden henkilön tuomioistuimena. Toimituksessa jakajalla on yksinomainen toimivalta ratkaista kaikki jakoon tai omaisuuden erotteluun liittyvät kysymykset. Toimituksen kestäessä niistä ei voida käydä erillisiä oikeudenkäyntejä. Suomessa varsinainen tuomioistuin (käräjäoikeus) valvoo pesänjakajan toimintaa siten, että tuomioistuin määrää jakajan toimeensa hakemuksesta, sekä tarvittaessa voi myös erottaa hänet. Muissa maissa pesänjakajan instituutiota ei yleensä ole, vaan näitä asioita koskevan riidan ratkaisu on uskottu myös ensimmäisenä oikeusasteessa tuomioistuimelle. Jos jako toteutetaan omaisuutta myymällä, tarvitsee pesänjakaja tähän tuomioistuimen luvan. 

Pesänjakajan ratkaisu voi tulla tuomioistuimen tutkittavaksi, jos ratkaisuun haetaan muutosta osituksen tai jaon moitekanteella. Tämä moitekanne on nostettava 6kk kuluessa jakokirjan allekirjoittamisesta. 

Pesänjakajaa koskevat lain säännökset löytyvät perintökaaresta.

## Kirjallisuutta
*
Maatalouden työterveyshuolto

**Maatalouden työterveyshuolto** on asiantuntijapalvelu, jota tarjoaa Työterveyslaitos. Suomalaisen järjestelmän mukaan maatalouden harjoittajat ovat yrittäjiä, jotka saavat yhteiskunnalta taloudellista tukea toimintansa kannattavana pitämiseen, koska alaa pidetään strategisesti välttämättömänä. Mikäli tilalla on palkattua henkilöstöä, sitä koskee yleinen työterveyshuoltovelvoite.

Työterveyshuollon toimijoita ovat työterveyslääkärit, -hoitajat sekä maatalouden asiantuntijat. Maatalousyrittäjillä on vastuu osallistumisestaan työterveyshuoltoon. Työterveyshuollon ehdottamat toiminnat eivät ole viljelijälle pakollisia toisin kuin työsuojeluviranomaisten määräykset.

Maatalouden työterveyshuoltoon kuuluu tilakäynti, joka on maksuton. Tilakäynnin suorittavat yleensä työterveyshoitaja ja maatalouden asiantuntija, esimerkiksi agrologi. He kiinnittävät huomiota maatilan ongelmiin - sekä fyysisiin, kemiallisiin, fysikaalisiin että psyykkisiin kuormitustekijöihin. Näin he pyrkivät yhteistyöhön viljelijän kanssa. Myös työterveyslääkärille on eduksi tuntea tilojen olosuhteita, ja heille järjestetään koulutusta maatalouden riskitekijöistä. Terveydenhuollon tiimi tekee yhdessä agrologin kanssa suosituksia viljelijälle työolosuhteiden muuttamiseksi, kun ongelmia ja vaaroja havaitaan. Samoin kiinnitetään huomiota jo alkuvaiheessa viljelijöiden terveydentilaan ja mahdollisiin rajoituksiin. Näin voidaan tehokkaasti ehkäistä ammattitauteja ja työtapaturmia sekä järjestää hoitoa ja kuntoutusta silloin, kun terveydellisiä ongelmia ilmaantuu.

Tärkeimpiä ongelmia maatalouden työolosuhteissa ovat melu, tärinä, homealtistus, torjunta-aineet ja huonot työasennot sekä tapaturmat sekä myös psyykkinen kuormittavuus. 

## Lähteet
David Cowie

**David Cowie** (7. elokuuta 1802 Montrose, Skotlanti – 3. maaliskuuta 1874 Turku) oli Skotlannissa syntynyt ja Suomeen muuttanut mekaanikko ja insinööri.

Cowie työskenteli 1833–1836 Samuel Owenin konepajalla Tukholmassa ja meni naimisiin Owenin tyttären Frances Owenin (1799–1877) kanssa. Vuonna 1836 hän muutti Suomeen ja oli aluksi toimessa Fiskarsin konepajalla kunnes hän perusti 1843 yhdessä ruotsalaisen konepiirtäjän Anders Thalus Ericssonin kanssa Turkuun Aurajoen itärannalle *Ericsson & Cowien konepajan* jossa rakennettiin laivojen höyrykoneita ja höyrykattiloita. Ericsson myi osuutensa Turun konepajasta vuonna 1857 Fiskarsin ruukinpatruunan John Jacob von Julinin veljelle Erik Julinille ja konepajan toiminta jatkui nimellä *Cowie & Co*. Cowie myi osuutensa konepajasta vuonna 1862 William Crichtonille ja vuonna 1866 hän perusti *Åbo Ångbränneri*-nimisen viinatehtaan Turkuun. Cowie kuoli 71-vuotiaana ja hänet on haudattu Turun vanhalle hautausmaalle. Cowien perustama viinatehdas jatkoi toimintaansa vuonna 1880 muodostettuna osakeyhtiönä *Aura Nya Ångbränneri Ab* joka toimi 1910-luvulle saakka.

## Lähteet
Jouko Paakkanen

**Jouko Sakari Paakkanen** (7. syyskuuta 1928 Lappeenranta − 23. tammikuuta 2004 Helsinki) oli suomalainen kansantaloustieteilijä ja professori. Hän oli Helsingin kauppakorkeakoulun kansantaloustieteen professori 1964−1991. Hän tutki muun muassa hintateoriaa ja taloudellista kilpailua. Paakkasen ensimmäinen puoliso oli Eila Marjatta o.s. Lönnström (1928–1980) ja toinen puoliso vuodesta 1980 runoilija Aila Meriluoto.

## Lähteet
Robert Runeberg

**Jakob Robert Runeberg** (7. maaliskuuta 1846 Porvoo – 13. lokakuuta 1919 Helsinki) oli suomalainen laivanrakennusinsinööri ja omana aikanaan Pohjoismaiden johtava jäänmurtajien suunnittelija.

Runebergin vanhemmat olivat runoilija Johan Ludvig Runeberg ja Fredrika Charlotta Runeberg o. s. Tengström. Hän opiskeli koneenrakennusta Helsingin teknillisessä reaalikoulussa vuosina 1862–1867 ja erikoistui sitten höyrylaivojen ja jäänmurtajien suunnitteluun. Hän opiskeli laivanrakennusta ja koneensuunnittelua myös ulkomailla Cherbourgissa, Newcastlessa ja Marseillessa. Vuonna 1877 Runeberg suunnitteli Suomen ensimmäisen jäävahvistetun höyrylaivan S/S Expressin joka alkoi liikennöidä talvisin Hanko–Tukholma-reitillä. Runeberg muutti 1879 Pietariin ja perusti sinne 1881 oman insinööritoimiston *Bureau Vega, tekninen konsultaatio- ja agentuuriliike*. Hänestä tuli 1800-luvun lopulla Pohjoismaiden johtava jäänmurtajien suunnittelija. Runeberg suunnitteli laivoja ja höyrykoneita ja vuonna 1879 hän suunnitteli Viipurissa asuessaan lentoveneen jonka voimanlähteenä oli 15 hevosvoiman höyrykone. Runeberg ei kuitenkaan onnistunut lentämään tällä laitteella useista yrityksistään huolimatta. 

Runeberg oli vuonna 1876 Helsingissä järjestetyn Suomen ensimmäisen yleisen taide- ja teollisuusnäyttelyn näyttelykomissaarina sekä toimi suomalaisena komissaarina Pariisin maailmannäyttelyissä vuosina 1878 ja 1900.

Runeberg välitti myös suomalaisia teollisuustuotteita kuten veneitä, laivoja, maatalouskoneita, polttomoottoreita ja lokomobiileja Venäjän markkinoille. Hän välitti myös katukiviä Suomesta Venäjälle. Venäjän vallankumouksen jälkeen Runeberg joutui lähtemään vuonna 1918 Pietarista omaisuutensa menettäneenä. 

Robert Runeberg oli naimisissa kolme kertaa. Ensimmäinen avioliitto oli Naima (Naema) Forsmanin (1859–1905) kanssa ja myöhemmin Runeberg oli naimisissa ensin Tatjana K. Grosoffin (1886–1911) kanssa ja sitten Wilhelmina Elisabeth Ploomin (s. 1892) kanssa. 

## Teoksia
* *Berättelse med anledning af Finlands deltagande i Pariser verldsutställningen 1878*. Helsingfors 1879
* *Kertomus Suomen osan-ottamisesta yleiseen Wenäjän taide- ja teollisuusnäyttelöön Moskovassa v. 1882*. Helsinki 1883

## Lähteet

## Aiheesta muualla
* Erkki Härö : Höyrykoneiden avulla lentoon? Varhaisilmailun virstanpylväitä höyrytekniikan näkökulmasta, Suomen Höyrykoneyhdistys ry. raportti 1/2004
Naisten Ykkösen kausi 2015

**Naisten Ykkösen kausi 2015** oli vuonna 1984 perustetun Naisten Ykkösen 32. kausi. Sarjan voitti Tikkurilan Palloseura, joka nousi Naisten Liigaan yhdessä karsinnan voittaneen Oulu Nice Soccerin kanssa. Sarjaporrasta alemmaksi putosivat Hämeenlinnan Härmä sekä FC Kuusysi.

## Sarjajärjestelmä
Naisten Ykkösen kausi 2015 pelattiin kahdentoista joukkueen kaksinkertaisena sarjana, jonka voittaja nousi suoraan Naisten Liigaan kaudeksi 2016. Toiseksi sijoittunut karsi liigapaikasta Naisten Liigan alaloppusarjan kolmanneksi sijoittuneen joukkueen kanssa. Sarjan kaksi viimeistä putosivat Naisten Kakkoseen.

## Joukkueet
Petalax IK luopui sarjapaikastaan 31. joulukuuta 2014 ja sen tilalle nostettiin Hämeenlinnan Härmä. Ennen kauden alkua VIFK puolestaan nostettiin täydennysmenettelyllä Naisten Liigaan Kokkola Futis 10:n tilalle, joka ei täyttänyt liigalisenssiin vaadittavia kriteerejä. Kokkola F10 puolestaan sai VIFK:n paikan Ykkösessä. 

## Sarjataulukko

### Liigakarsinta
ONS nousi Naisten Liigaan kaudeksi 2016 yhteismaalein 5–1.

## Parhaat maalintekijät

## Lähteet
*Naisten Ykkönen 2015  Suomen Palloliiton tulospalvelu.

### Viitteet
William Crichton

**William Crichton** (29. maaliskuuta 1827 Leith, Skotlanti – 10. huhtikuuta 1889 Turku) oli Skotlannissa syntynyt ja Suomeen muuttanut insinööri, laivanrakentaja ja konepajan omistaja. 

Crichtonin vanhemmat olivat merikapteeni, laivanvarustaja George Crichton ja Margaret Gifford Allen. Hän muutti Suomeen vuonna 1850 ruotsalaisen konepiirtäjä Anders Thalus Ericssonin ja skotlantilaisen mekaanikon David Cowien vuonna 1842 Turkuun perustaman *Ericsson & Cowien konepajan* johtajaksi. Crichton siirtyi sitten 1852 Fiskarsin ruukin palvelukseen. Crichton pidätettiin vihollismaan kansalaisena Krimin sodan aikana 1854 mutta hän onnistui pääsemään vapaaksi Pietarissa asuneiden vaikutusvaltaisten sukulaistensa avulla ja hän pääsi työhön Pietarin lähellä Kolpinossa sijainneille Izhoran asetehtaalle ja konepajalle. 

Crichton osti vuonna 1862 Cowien osuuden Ericsson & Cowien konepajasta ja samalla konepajan nimeksi muuttui W:m Crichton & C:o. 1880-luvulla konepajaan liitettiin vuonna 1742 perustettu ja vuonna 1800 osakeyhtiöksi muutettu Turun Vanha veistämö (''Gamla Varfsbolaget i Åbo'') jonka laivatelakka sijaitsi Aurajoen länsirannalla. Crichtonin telakka sai hänen Venäjällä luomiensa suhteiden avulla runsaasti laivatilauksia Venäjältä ja 1870-luvulla yhtiöllä oli jo yli 400 työntekijää. Telakka rakensi vuonna 1878 ensimmäiset Venäjän laivaston tilaamat sota-alukset kuusi torpedovenettä ja 1880-luvulla Venäjän laivaston telakalta tekemät laivatilaukset kasvoivat merkittävästi. Crichtonin kuoltua telakan johtajana toimi hänen ystävänsä, Plymouthista Suomeen muuttanut John Edward Eager (1837–1908).

W:m Crichton & C:o teki konkurssin 1913 mutta sen laivanrakennustoiminta jatkui sitten Ab Crichtonin, Ab Crichton Vulcanin, Wärtsilä-yhtymä Crichton Vulcanin, Wärtsilän Turun telakan, Wärtsilä Meriteollisuus Oy:n, Kvaerner Masa Yardsin, STX Europen ja viimeksi Meyer Turun nimissä.

William Crichton on haudattu perhehautaan Turun hautausmaan vanhalle puolelle.

## Lähteet

## Aiheesta muualla
* William Chrichtonin elämäkerta Kansallisbiografiassa
Hyuk

**Han Sanghyuk** (Hangul:&nbsp;한상혁; s. 5. heinäkuuta 1995) useimmiten **Hyuk** (Hangul:&nbsp;혁), on eteläkorealainen laulaja ja näyttelijä. Hän on eteläkorealaisen poikabändin VIXXin jäsen. Hyuk aloitti näyttelemisuransa 2015 komediatoimintaelokuvassa *Seize It to Live* näyttelemällä Won Taea.

## Nuoruus
Hyuk syntyi ja kasvoi Daejeonissa, Etelä-Koreassa. Hänen perheeseensä kuuluu hän, hänen vanhempansa ja vanhempi sisko. Hän opiskeli käytännön musiikkia Hanlim Multi Art-koulussa ja K-pop esiintymistä Dong-Ah Institute of Media and Artsissa.

## Ura

### 2012–2013: Debyytti VIXXin kanssa
Hyuk oli yksi kymmenestä traineestä jotka olivat osallisia Mnetin selviytymistosi-tvohjelmassa MyDOL ja valittiin kuusihenkisen bändin jäseneksi, joka vihdoin debytoi "Super Hero":lla 24. toukokuuta 2012, M! Countdownissa.

Vuonna 2013 Hyuk esiintyi neljässä jaksossa SBS:n televisiodraamassa *The Heirs* ryhmänsä jäsenien kanssa.

## Lähteet
Danie G. Krige

**Danie Gerhardus Krige** (26. elokuuta 1919 Bothaville, Etelä-Afrikka – 3. maaliskuuta 2013 Johannesburg, Etelä-Afrikka) oli eteläafrikkalainen kaivosinsinööri, joka oli geostatistiikan pioneeri ja Witwatersrandin yliopiston professori.

Krige syntyi vuonna 1919 Bothavillessä Vapaavaltiossa ja valmistui 15-vuotiaana Krugersdorpissa Monument High School'ista. Hän opiskeli Witwatersrandin yliopistossa kaivosalaa ja valmistui sieltä 19-vuotiaana suoritettuaan alemman korkeakoulututkinnon (Bachelor of Arts). Hän aloitti kaivosyhtiössä Anglo Transvaal (nykyään Anglovaal Mining Ltd.) vuonna 1938 ja sai silloin tutkittavakseen monia kultakaivoksia. Hän siirtyi vuonna 1943 valtiolle (Government Mining Engineer) ja osallistui esimerkiksi uraanimalmioiden hyödyntämiseen. Tämän rinnalla hän kehitti menetelmiä arvioida syvällä kalliossa olevien kultamalmioiden kannattavuutta. Näistä töistään hän lopulta koosti malminarviointimenetelmän, jolla kaivoksen kannattavuutta voitiin arvioida, ja sai työstään ylemmän arvosanan (Master of Arts) Witwatersrandin yliopistossa. Hän palasi takaisin Anglovaaliin vuonna 1951 ja julkaisi ensimmäiset paperit geostatistiikasta samana vuonna. Vuonna 1955 geostatistiikka huomioitiin Ranskassa perustamalla geostatistiikaan keskittyvän keskuksen (), jossa Georges Matheron osallistui tutkimukseen levittämällä sitä ranskankielisiin maihin. Vuonna 1981 hän jäi yksityiseltä sektorilta eläkkeelle ja jatkoi kaivosalan professorina Witwatersrandin yliopistossa. Siellä hän ohjasi enimmäkseen jatko-opiskelijoita ja väitöskirjan tekijöitä kunnes jäi vuonna 1991 tehtävästään eläkkeelle. Hän jatkoi vielä tämänkin jälkeen tutkimista, luennointia, julkaisemista ja konsultoimista.

## Lähteet

## Aiheesta muualla
* Witwatersrandin yliopisto: Danie Krige display cabinet of memorabilia , 27.8.2015, viitattu 24.10.2015
Harrison Page

**Harrison Page** (s. 27. elokuuta 1941 Atlanta, Georgia) on yhdysvaltalainen näyttelijä, joka tiedetään parhaiten elokuvasta *[[Lionheart – liian kova kuolemaan]]* sekä TV-sarjasta *[[Moukarimies]]*, jossa hän esitti tämän esimiestä, ylikomisario Trunkia.
Kero

**Kero** tarkoittaa seuraavia:

* paljas pyöreä tunturinlaki
*Iso-Kero, järvi
*Keski-Kero, osa järveä jonka se muodostaa yhdessä Iso-Keron kanssa

## Sukunimi
Kero on seuraavien henkilöiden sukunimi, jotka ovat suomalaisia, ellei toisin mainita:
* Elina Kero (s. 1982), amerikkalaisen jalkapallon pelaaja
* Esa Kero (s. 1951), toimittaja ja tietokirjailija
* Jaakko Kero (s. 1972), kestävyysjuoksija
* Jukka Kero (s. 1974), kestävyysjuoksija
* Kalle Kero (s. 1994), pesäpalloilija
* Outi Kero (s. 1988 tai 1989), näyttelijä
* Raimo Kero (taiteilijanimi *Rexi*, 1948–2025), muusikko  
* Reino Kero (1939–2020), historioitsija ja professori
* Sami Kero (s. 1979), valokuvaaja
* Tanner Kero (s. 1992), yhdysvaltalainen jääkiekkoilija
* Ville Kero (s. 1990), pesäpalloilija.
Satu Loitsu

**Satu Loitsu** (ent. **Hlinovsky**, s. 1974) on suomalainen kääntäjä ja kustantaja. Hän on tullut tunnetuksi erityisesti George R. R. Martinin *[[Tulen ja jään laulu]]* -romaanisarjan suomentamisesta.
 
*Tulen ja jään laulun* viiden ilmestyneen osan suomennosurakka kesti toistakymmentä vuotta. Satu Loitsu omistaa Kirjava-pienkustantamon, joka on kustantanut muun muassa *Tulen ja jään laulun* suomennokset. Kirjava perustettiin vuonna 2002. Vuonna 2003 ilmestyneestä *Valtaistuinpelistä*  tuli Kirjavan ensimmäinen julkaisu. Toinen osa *Kuninkaiden koitos* julkaistiin 2004. Sarjan kolmas osa *Miekkamyrsky* julkaistiin kahdessa osassa sen pituuden takia. Ensimmäinen nide julkaistiin vuonna 2005 ja toinen nide 2006. Neljäs osa *Korppien kestit* ilmestyi 2007 ja viides osa *Lohikäärmetanssi* kahdessa osassa vuonna 2014.

## Suomennoksia
* *[[Valtaistuinpeli]]* (, 1996)
** pehmeäkantinen 2003, Kirjava, 
** kovakantinen kuvitettu laitos 2009, Kirjava, 
* *[[Kuninkaiden koitos]]* (, 1999)
** pehmeäkantinen 2004, Kirjava, 
** kovakantinen kuvitettu laitos 2011, Kirjava, 
* *[[Miekkamyrsky]]* (, 2000)
** nide 1, pehmeäkantinen 2005, Kirjava, 
** nide 2, pehmeäkantinen 2006, Kirjava, 
** kovakantinen kuvitettu laitos, 2014, Kirjava, 
* *[[Korppien kestit]]* (, 2005)
** pehmeäkantinen 2007, Kirjava, 
* *[[Lohikäärmetanssi (kirja)|Lohikäärmetanssi]]* (, 2011)
** nide 1, pehmeäkantinen 2014, Kirjava, 
** nide 2, pehmeäkantinen 2014, Kirjava, 
* 
* *[[Tuli ja veri]]* (, 2018)
** nide 1, kovakantinen 2024, Otava,  

## Lähteet
Gae Aulenti

**Gaetana ”Gae” Aulenti** [ˈɡaːe auˈlɛnti] (4. joulukuuta 1927 Palazzolo dello Stella, Friuli – 31. lokakuuta 2012 Milano) oli italialainen arkkitehti ja muotoilija. Hän tuli tunnetuksi suurista taidemuseoprojekteista, kuten entisen rautatieaseman muuttamisesta Musée d’Orsayksi Pariisissa 1980–1986. Hänen töitään ovat myös nykytaiteen galleria Pompidou-keskuksessa Pariisissa, Palazzo Grassin muuntaminen taidemuseoksi Venetsiassa (1985–1986) sekä aasialaisen taiteen museo San Franciscossa (2000–2003). Aulenti oli yksi harvoista sodanjälkeisen Italian naisarkkitehdeista.

Triesten lähellä syntynyt Gae Aulenti opiskeli arkkitehtuuria Milanossa. Hän työskenteli art directorina muotoilulehti *Casabella-Continuitàssa* (myöhemmin *Lotus International Magazine*) vuodesta 1955 vuoteen 1965, ja istui sen jälkeen lehtiyhtiön hallituksessa. Lehtityön ohella Aulenti väitteli tohtoriksi ja opetti Venetsian arkkitehtuurikoulussa 1960–1962 ja Milanossa 1964–1967. Hän teki myös muotoilutöitä La Rinascente -tavaratalolle ja suunnitteli kalusteita Zanottalle, kuten ruostumattomasta teräksestä valmistettu kokoontaittuva ohjaajantuoli *April* sekä *Sanmarco*-lasipöytä. Aulenti toimi myös Italian muotoilijajärjestö ADIn varapuheenjohtajana.

Vuonna 1981 hänet valittiin suunnittelijaksi muuttamaan Victor Laloux’n vuonna 1900 valmistunut Orsayn rautatieasema taidemuseoksi. Siitä seurasi muita museosuunnitteluhankkeita eri puolilla Eurooppaa ja Yhdysvalloissa. Hänen suunnitelmiensa mukaan Italian vanha lähetystörakennus Berliinissä muutettiin tiedeakatemiaksi. Vuonna 2011 valmistui italialaisen Perugian lentokentän laajennus Aulentin suunnitelmien pohjalta.

Aulenti tuli 1960-luvulta alkaen tunnetuksi myös valaisinten suunnittelijana. Hänen tunnettuja töitään ovat teleskooppisella varrella varustettu *Pipistrello*-pöytävalaisin (1965) sekä yhdessä Piero Castiglionin kanssa tehdyt valaisimet 1980- ja 1990-luvuilla. Aulentin tunnetuimpia huonekaluja on minimalistinen sohvapöytä, joka muodostuu paksusta neliömäisestä lasilevystä, jota kannattelee neljä kääntyvää teollisuuspyörää. Aulenti teki myös teatterilavastuksia ja suunnitteli myymälöitä muotitaiteilija Adrienne Vittadinille.

Vähän ennen kuolemaansa 2012 Aulenti palkittiin elämäntyöstään Milanon trienniaalissa. Ensimmäisen palkintonsa hän sai sieltä jo 1964, ja hän toimi triennaalin johtoryhmässä 1977–1980. Vuonna 1991 hänelle myönnettiin japanilainen Praemium Imperiale -palkinto. Hän sai myös Ranskan Kunnialegioonan ritarin arvon sekä  American Institute of Architects -järjestön kunniajäsenyyden.
## Lähteet

## Kirjallisuutta
* Muriel Emmanuel. *Contemporary Architects*. New York: St. Martin’s Press, 1980. . Sivu 53.
* Ruth A Peltason. *100 Contemporary Architects*. New York: Harry N. Abrams. . Sivu 24.

## Aiheesta muualla
* Design & Art: Gae Aulenti  
* 
* Gae Aulentin arkisto
* Aulentin tuotteita Stylepark-sivustolla